钦定古今图书集成/明伦汇编/人事典/第011卷 > 《析骨分经》 > 《画眉曲七首》金·蔡珪
## 钦定古今图书集成/明伦汇编/人事典/第011卷 > 《析骨分经》 > 《画眉曲七首》金·蔡珪

楼外春山几点螺，楼头望处染双蛾。不知深浅随宜
否，却倩菱花问眼波。

小阁新裁《寄远书》，书成欲遣更踟蹰。黛痕试与双双
印，封入云笺认得无。

纤叶斜横蜀柳条，拂成风思自妖娆。元和才子才犹
拙，只对春风咏舞腰。

画手新翻十样图，西巡故事出成都。凭君列置华堂
上，与问丹青解语无。

龙尾云根玉作纹，纹间有月半痕新。若为唤取文姬
辈，分付《云窗》笔下春。

未识春愁识晓酲，娇啼恰恰似雏莺。日高阿母嗔妆
晚，促画鸦儿转不成。

时世华妆巧𩰚春，张卿态度独清新。五陵年少多才
思，数点章台走马人。